Elektronikproducenten Texas Instruments har i dag afskediget alle medarbejdere på virksomheden i Aalborg. Allerede sidste år blev der varslet salg af afdelingen i Nordjylland, og i efteråret fyrede Aalborg-afdelingen 57 medarbejdere.  Nu er resten blevet afskediget. - Det er ikke lykkedes at finde interesserede købere, så derfor har vi indledt processen med afskedigelser af samtlige medarbejdere i overensstemmelse med de gældende regler, siger administrerende direktør i Texas Instruments' afdeling i Aalborg, Kim Breum-Christensen, til fagbladet Ingeniørens hjemmeside.
Texas Instruments har afskediget 3.400 medarbejdere på verdensplan, og de 75 af dem havde jobs i Aalborg.